મુદ્રા પ્રોડક્શન દ્વારા નિર્મિત ઍક્ટર રસિક દવે દ્વારા ડિરેક્ટેડ અને દિલીપ રાવલ લિખિત નાટક ‘ખુશ રહો યાર, લાઇફ ઇઝ બ્યુટિફુલ’ના મુખ્ય કલાકારોમાં રસિક દવે ઉપરાંત અમિત દિવેટિયા, મીરા આચાર્ય, મહેશ ઉદેશી, શિલ્પા જોષી, રવિ પરમાર અને હરેશ પંચાલ છે. આ નાટકની ખાસિયત એ છે કે નાટકમાં તખ્તાના જાણીતા ઍક્ટર્સ હોવા છતાં પણ નિખિલ પરમાર અને નિકિતા શાહ જેવા નવા ઍક્ટર્સની લીડ પેર છે. નાટક વિશે વાત કરતાં ડિરેક્ટર રસિક દવે કહે છે, ‘જિંદગી બહુ નાની છે તો એ નાની જિંદગીને શું કામ લોકો ઝઘડો કરવામાં ખર્ચતા હશે. આ સવાલ સૌકોઈને ખબર છે અને એનો જવાબ પણ દરેક પાસે છે, પણ એમ છતાં આ જવાબનો ઉપયોગ કોઈ કરતું નથી હોતું. આ જવાબનો ઉપયોગ કેમ અને કેવી રીતે કરવો જોઈએ એ વાતને નાટકમાં સમાવવામાં આવી છે.’